ตั้งเป้า 1 ปีสร้างมาตรฐานดูแลสุขภาพมาบตาพุด
กอร์ปศักดิ์ ระบุรัฐบาลจะสร้างมาตรฐานในการดูแลสุขภาพประชาชนในมาบตาพุด โดยตั้งเป้าภายใน 1 ปี
11 ก.พ. 2553

กอร์ปศักดิ์ ระบุรัฐบาลจะสร้างมาตรฐานในการดูแลสุขภาพประชาชนในมาบตาพุด โดยตั้งเป้าภายใน 1 ปี
นายกอร์ปศักดิ์ สภาวสุ เลขาธิการนายกรัฐมนตรี ชี้แจงกรณีนายวีรพงษ์ รามางกูร อดีตรัฐมนตรีว่าการกระทรวงการคลัง เห็นว่า รัฐบาลควรออกกฎหมายลูกหรือจัดตั้งองค์กรอิสระดูแลปัญหานิคมอุตสาหกรรมมาบตาพุดว่า รัฐธรรมนูญไม่ได้ระบุว่าจะต้องออกเป็นพระราชกำหนด ซึ่งรัฐบาลเห็นแนวทางอื่นที่จะทำได้และเป็นไปตามเจตนารมณ์ของรัฐธรรมนูญ  จึงได้ออกเป็นประกาศระเบียบสำนักนายกรัฐมนตรี เพื่อจัดตั้งองค์การอิสระเฉพาะกาล โดยให้ความสำคัญในการดูแลสุขภาพประชาชนในพื้นที่บริเวณนิคมอุตสาหกรรม  นอกจากนี้ยังให้กระทรวงสาธารณสุขดูแลเรื่องสุขภาพของประชาชนประมาณ  12,000-16,000 คน ภายใน 1 ปี เพื่อให้มีมาตรฐานเทียบเท่าพนักงานในโรงงาน และใน 1-2 วันนี้ สำนักงานอัยการสูงสุด จะทำเรื่องให้ศาลปกครองพิจารณา ให้มีการก่อสร้าง 12 โครงการ ที่อยู่ระหว่างการก่อสร้าง ให้ก่อสร้างต่อไปให้แล้วเสร็จ แต่จะยังไม่เปิดดำเนินกิจการ